Komisjoni otsus,

20. mai 1996,

herbitsiid glufosinaatammooniumi suhtes osaliselt kindla, geneetiliselt muundatud isassteriilse siguri turuleviimise kohta vastavalt nõukogu direktiivile 90/220/EMÜ

(EMPs kohaldatav tekst)

(96/424/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 23. aprilli 1990. aasta direktiivi 90/220/EMÜ geneetiliselt muundatud organismide tahtliku keskkonda viimise kohta, [1] viimati muudetud komisjoni direktiiviga 94/15/EÜ, [2] eriti selle artiklit 13,

ning arvestades, et:

direktiivi 90/220/EMÜ artiklitega 10–18 nähakse ette ühenduse menetlus, mille kohaselt võivad liikmesriikide pädevad asutused lubada turule viia geneetiliselt muundatud organismidest koosnevaid tooteid;

liikmesriigi (Madalmaade) pädevatele asutustele on esitatud taotlus sellise toote turuleviimiseks;

Madalmaade pädev asutus on asjakohase toimiku ja oma heakskiitva arvamuse komisjonile esitanud; teiste liikmesriikide pädevad asutused on kõnealuse toimiku suhtes esitanud vastuväiteid;

seepärast peab komisjon vastavalt artikli 13 lõikele 3 võtma vastu otsuse direktiivi 90/220/EMÜ artiklis 21 sätestatud korras;

pärast direktiivi 90/220/EMÜ reguleerimisala alusel esitatud vastuväidete ja toimikus esitatud teabe läbivaatamist on komisjon jõudnud järgmistele järeldustele:

- ei ole alust arvata, et bar-geeni viimine siguri looduslikesse populatsioonidesse on kahjulik, arvestades asjaolu, et see võiks anda looduslikele populatsioonidele konkurentsi- või valikueelise üksnes juhul, kui herbitsiid glufosinaatammoonium oleks kõnealuste populatsioonide ainuke tõrjevahend, kuid nii see ei ole,

- toote turuleviimise luba ei tohiks hõlmata selle kasutamist toidu või söödana, kuna esitatud taotlus neid aspekte ei hõlma,

- etiketile ei pea ohutuse tagamiseks märkima, et toode on saadud geneetilise muundamise teel,

- kuna 50 % hübriidseemnetest on kõnealuse herbitsiidi suhtes kindlad, tuleks etiketile märkida, et toode võib olla herbitsiid glufosinaatammooniumi suhtes kindel, et aretajad teaksid, et isekülvanud taimede tõrje glufosinaatammooniumiga võib olla võimatu;

taimedel kasutatavate keemiliste herbitsiidide lubamine ja nende kasutuse keskkonnamõju hindamine kuulub nõukogu 15. juuli 1991. aasta direktiivi 91/414/EMÜ (taimekaitsevahendite turuleviimise kohta, [3] viimati muudetud komisjoni direktiiviga 96/12/EÜ [4]), mitte nõukogu direktiivi 90/220/EMÜ reguleerimisalasse;

direktiivi artikli 11 lõikega 6 ja artikli 16 lõikega 1 nähakse ette täiendavad julgeolekumeetmed, kui saadakse uut teavet tootega seotud ohtude kohta;

käesoleva otsusega ettenähtud meetmed on kooskõlas direktiivi 90/220/EMÜ artikli 21 kohaselt asutatud liikmesriikide esindajate komitee arvamusega,

ON VASTU VÕTNUD KÄESOLEVA OTSUSE:

Artikkel 1

1. Ilma et see piiraks muude ühenduse õigusaktide kohaldamist ja juhul, kui lõigetes 2, 3 ja 4 esitatud tingimused ei sätesta teisiti, lubavad Madalmaade asutused vastavalt direktiivi 90/220/EMÜ artiklile 13 viia turule järgmist toodet, mille kohta on taotluse esitanud Bejo-Zaden BV (viitenumber C/NL/94/25).

Toode koosneb seemnetest ja taimedest, mis on saadud siguri (Cichorium intybus L. alamliik radicchio rosso) liinidest (RM3-3, RM3-4 ja RM3-6), mille transformatsioonil on kasutatud Agrobacterium tumefaciens’i neutraliseeritud Ti-plasmiide ja mille T-DNA sisaldab:

i) Nicotiana tabacum’i promootoriga PTA29 Bacillus amyloliquefaciens’i (ribonukleaas) barnase-geeni ja Agrobacterium tumefaciens’i nopaliini süntaasi geeni stoppkoodonit;

ii) Arabidopsisthaliana promootoriga PSsuAra-tp Streptomyces hygroscopicus’e (fosfinotritsiinatsetüültransferaas) bar-geeni ja Agrobacterium tumefaciens’i TL-DNA geeni 7 stoppkoodonit;

iii) Agrobacterium tumefaciens’i nopaliini süntaasi geeni promootoriga Escherichia coli (neomütsiinfosfotransferoos II) neo-geeni ja Agrobacterium tumefaciens’i oktapiini süntaasi geeni stoppkoodonit.

2. Luba hõlmab kõnealuse toote ja mis tahes tavapäraselt aretatud siguri ristamisel saadud järglaskonda.

3. Luba hõlmab toote kasutamist aretustegevuseks.

4. Ilma et see piiraks muude ühenduse õigusaktidega nõutava märgistuse kasutamist, märgitakse iga seemnepaki etiketile, et toode:

- on ette nähtud aretustegevuseks,

- võib olla herbitsiidi glufosinaatammooniumi suhtes kindel.

Artikkel 2

Käesolev otsus on adresseeritud liikmesriikidele.

Brüssel, 20. mai 1996

Komisjoni nimel

komisjoni liige

Ritt Bjerregaard

[1] EÜT L 117, 8.5.1990, lk 15.

[2] EÜT L 103, 22.4.1994, lk 20.

[3] EÜT L 230, 19.8.1991, lk 1.

[4] EÜT L 65, 15.3.1996, lk 20.

--------------------------------------------------